กฎสำนักนายกรัฐมนตรี ว่าด้วยเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามการทุจริตในภาครัฐ พ.ศ. 2560

กฎสำนักนายกรัฐมนตรี

กฎสำนักนายกรัฐมนตรี
ว่าด้วยเครื่องแบบพิเศษสำหรับข้าราชการสำนักงานคณะกรรมการป้องกัน
และปราบปรามการทุจริตในภาครัฐ
พ.ศ. ๒๕๖๐[๑]

อาศัยอำนาจตามความในมาตรา
๖ และมาตรา ๗ วรรคหนึ่ง แห่งพระราชบัญญัติเครื่องแบบข้าราชการฝ่ายพลเรือน
พุทธศักราช ๒๔๗๘ นายกรัฐมนตรีออกกฎสำนักนายกรัฐมนตรีไว้ ดังต่อไปนี้

ข้อ
๑  ให้ยกเลิกกฎสำนักนายกรัฐมนตรี
ว่าด้วยเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามการทุจริตในภาครัฐ
พ.ศ. ๒๕๕๕

ข้อ
๒  ลักษณะ ชนิด
และประเภทของเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามการทุจริตในภาครัฐกับการแต่งเครื่องแบบให้เป็นไปตามที่กำหนดในกฎสำนักนายกรัฐมนตรีนี้
ให้ข้าราชการสำนักงานคณะกรรมการป้องกันและปราบปรามการทุจริตในภาครัฐซึ่งได้รับแต่งตั้งเป็นพนักงาน
ป.ป.ท. และเจ้าหน้าที่ ป.ป.ท. ตามกฎหมายว่าด้วยมาตรการของฝ่ายบริหารในการป้องกันและปราบปรามการทุจริต
แต่งเครื่องแบบพิเศษตามกฎสำนักนายกรัฐมนตรีนี้

ภาค ๑
เครื่องแบบพิเศษข้าราชการสำนักงานคณะกรรมการป้องกันและปราบปรามการทุจริตในภาครัฐชาย

หมวด ๑
ชนิดของเครื่องแบบ

ข้อ
๓  เครื่องแบบพิเศษข้าราชการสำนักงานคณะกรรมการป้องกันและปราบปรามการทุจริตในภาครัฐชาย
มี ๒ ชนิด คือ
(๑)
เครื่องแบบปฏิบัติงานปกติ ประกอบด้วย
(ก)
หมวกทรงหม้อตาลสีกรมท่า หรือหมวกแก๊ปทรงอ่อนมีกะบังสีกรมท่า
หรือหมวกทรงอ่อนไม่มีกะบัง (หมวกเบเร่ต์) สีกรมท่า
(ข)
เสื้อคอพับสีกรมท่า
(ค)
กางเกงขายาวสีกรมท่า
(ง)
เข็มขัดด้ายถักสีกรมท่า
(จ)
รองเท้าหุ้มส้นหรือหุ้มข้อหนังสีดำ
(๒)
เครื่องแบบปฏิบัติงานสนาม ประกอบด้วย
(ก) หมวกแก๊ปทรงอ่อนมีกะบังสีกรมท่า
หรือหมวกทรงอ่อนไม่มีกะบัง (หมวกเบเร่ต์) สีกรมท่า
(ข)
เสื้อคอแบะสีกรมท่า หรือเสื้อคอแบะปล่อยเอวสีกรมท่า
(ค)
กางเกงขายาวกระเป๋าย่ามสีกรมท่า
(ง)
เข็มขัดด้ายถักสีกรมท่า
(จ)
รองเท้าหุ้มข้อหนังหรือหนังกึ่งผ้าใบสีดำ
หรือรองเท้าสูงครึ่งน่องหนังหรือหนังกึ่งผ้าใบสีดำ

หมวด ๒
ส่วนของเครื่องแบบ

ข้อ
๔  หมวก มี ๓ แบบ คือ
(๑)
หมวกทรงหม้อตาลสีกรมท่า ทำด้วยผ้าชนิดเดียวกับเสื้อ มีเครื่องประกอบ ดังต่อไปนี้
(ก)
กะบัง ทำด้วยหนังหรือวัตถุเทียมหนังสีดำ
ที่ขอบโค้งของกะบังทั้งด้านซ้ายและด้านขวาปักด้วยดิ้นเงินหรือวัตถุเทียมดิ้นเงินเป็นรูปช่อชัยพฤกษ์ด้านละ
๑ ช่อ โดยปักหรือทำมาบรรจบกันที่ตรงกลางของกะบัง
(ข)
สายรัดคาง กว้าง ๑.๒ เซนติเมตร ทำด้วยหนังหรือวัตถุเทียมหนังสีดำ
ปลายสายมีดุมโลหะสีเงินตราครุฑพ่าห์ขนาดเล็กติดอยู่ที่ริมขอบหมวก ข้างละ ๑ ดุม
(ค)
ผ้าพันหมวก ทำด้วยสักหลาดสีกรมท่า กว้าง ๔ เซนติเมตร กึ่งกลางของผ้าพันหมวกคาดด้วยแถบดิ้นเงินขนาดกว้าง ๐.๕ เซนติเมตร ๒
แถบ เว้นระยะระหว่างแถบ ๑ เซนติเมตร พันหมวกขนานกันไปตามความยาวของผ้าพันหมวกโดยรอบ
(ง)
ตราหน้าหมวก เป็นรูปสัญลักษณ์สำนักงานคณะกรรมการป้องกันและปราบปรามการทุจริตในภาครัฐบนเครื่องหมายรูปอาร์ม ๖ เหลี่ยม ทำด้วยโลหะสีเงิน
ขนาดกว้าง ๘ เซนติเมตร สูง ๙ เซนติเมตร
(๒)
หมวกแก๊ปทรงอ่อนมีกะบังสีกรมท่า ทำด้วยผ้าเสิร์จ ด้านหน้ามีกะบังสีเดียวกับหมวกบุรองในเสริมให้แข็งมนรอบจากแนวขอบหมวก
ด้านหลังทำด้วยไนลอนทอแบบสานเป็นรูเล็ก ๆมีคิ้วขอบรัด ทำด้วยพลาสติก ขนาดกว้าง ๑.๕
เซนติเมตร สำหรับเลื่อนขยายได้ ส่วนกว้างที่สุดวัดจากกึ่งกลางหน้าหมวก ๘ เซนติเมตร
เย็บติดด้วยด้ายสีเดียวกัน เป็นวงตามแนวโค้ง ๖ วง ห่างกันพองาม
ตราหน้าหมวกเป็นรูปสัญลักษณ์สำนักงานคณะกรรมการป้องกันและปราบปรามการทุจริตในภาครัฐบนเครื่องหมายรูปอาร์ม ๖ เหลี่ยม
ปักด้วยไหมหรือด้ายสีเทาอ่อนบนผ้าเสิร์จสีกรมท่าขนาดกว้าง ๖.๕ เซนติเมตร
สูง ๖.๕ เซนติเมตร ที่ขอบโค้งของกะบังทั้งด้านซ้ายและด้านขวาปักด้วยดิ้นเงินหรือวัตถุเทียมดิ้นเงินเป็นรูปช่อชัยพฤกษ์มีลักษณะเช่นเดียวกับ
(๑) (ก) และขอบล่างด้านซ้ายของหมวกให้ปักตัวอักษร สำนักงาน ป.ป.ท. สูงไม่เกิน ๐.๗ เซนติเมตร ด้วยไหมหรือด้ายสีเทาอ่อน
(๓)
หมวกทรงอ่อนไม่มีกะบัง (หมวกเบเร่ต์) สีกรมท่า ทำด้วยสักหลาด
ตราหน้าหมวกเป็นรูปสัญลักษณ์สำนักงานคณะกรรมการป้องกันและปราบปรามการทุจริตในภาครัฐบนเครื่องหมายรูปอาร์ม
๖ เหลี่ยม ทำด้วยโลหะสีเงิน ขนาดกว้าง ๓.๕ เซนติเมตร สูง ๔.๔ เซนติเมตร
และมีพื้นสีฟ้าอ่อนรองรับปักขอบพื้นด้วยไหมหรือด้ายสีเทาอ่อน ให้ติดตราหน้าหมวกด้านซ้ายห่างจากกึ่งกลางด้านหน้าหมวก
๔ เซนติเมตร
การสวมหมวกให้สวมในโอกาสอันควร

ข้อ
๕  เสื้อ มี ๓ แบบ คือ
(๑)
เสื้อคอพับสีกรมท่า แขนยาวรัดข้อมือ มีดุมสีกรมท่าที่ข้อมือข้างละ ๑ ดุม
หรือแขนสั้นเหนือศอกเล็กน้อย ที่อกเสื้อทั้งสองข้างมีกระเป๋าปะข้างละ ๑ กระเป๋า
กระเป๋าเสื้อมีแถบอยู่ตรงกลางตามแนวดิ่งกว้าง ๓.๕ เซนติเมตร
มุมกระเป๋าเป็นรูปตัดพองาม มีใบปกกระเป๋ารูปสี่เหลี่ยมผืนผ้า ที่ปากกระเป๋าทั้งสองข้างติดดุมข้างละ
๑ ดุม สำหรับขัดใบปกกระเป๋า ตัวเสื้อผ่าอกตลอดแนวมีสาบกว้าง ๓.๕ เซนติเมตร
ติดดุมตามแนวอกเสื้อ ๕ ดุม ระยะห่างเท่า ๆ กันพอสมควร ดุมทั้งหมดเป็นรูปกลมแบน
ทำด้วยวัตถุสีเดียวกับเสื้อ
ที่ปกคอเสื้อด้านหน้าทั้งสองข้างติดเครื่องหมายแสดงสังกัดทำด้วยโลหะโปร่งสีเงิน
ไม่มีขอบ สูง ๒ เซนติเมตร
ที่ไหล่เสื้อทั้งสองข้างประดับอินทรธนูแข็งและเครื่องหมายตำแหน่งตามความยาวของบ่า
และที่แขนเสื้อทั้งสองข้างติดเครื่องหมายรูปอาร์ม ๖ เหลี่ยม ทำด้วยผ้าเสิร์จหรือสักหลาดสีกรมท่า
ขนาดกว้าง ๘ เซนติเมตร สูง ๙ เซนติเมตร ขอบปักด้วยไหมหรือด้ายสีเทาอ่อน
ห่างจากตะเข็บไหล่พองาม ภายในรูปอาร์มปักรูปสัญลักษณ์สำนักงานคณะกรรมการป้องกันและปราบปรามการทุจริตในภาครัฐด้วยไหมหรือด้ายสีเทาอ่อน
เมื่อสวมเสื้อนี้ให้ขัดดุมทุกดุม ยกเว้นดุมบนสุดที่อกเสื้อติดกับคอ
และให้สอดชายเสื้อไว้ในกางเกง
(๒)
เสื้อคอแบะสีกรมท่า แขนยาวทรงกระบอก มีดุมสีกรมท่าที่ข้อมือข้างละ ๑ ดุม ที่อกเสื้อทั้งสองข้างมีกระเป๋าปะข้างละ
๑ กระเป๋า มุมกระเป๋าเป็นรูปตัดพองาม มีใบปกกระเป๋ารูปสี่เหลี่ยมผืนผ้าตัดมุมพองาม
ตัวเสื้อผ่าอกตลอดแนว ติดดุมตามแนวอกเสื้อ ๕ ดุม ระยะห่างเท่า ๆ กันพอสมควร
ดุมทั้งหมดเป็นรูปกลมแบน ทำด้วยวัตถุสีเดียวกับเสื้อ ขนาดเส้นผ่าศูนย์กลาง ๑.๘
เซนติเมตร เดินเส้นตะเข็บคู่ ที่ปกคอเสื้อด้านขวาปักเครื่องหมายตำแหน่ง
และที่ปกคอเสื้อด้านซ้ายปักเครื่องหมายแสดงสังกัด
เหนือกระเป๋าด้านขวาเว้นระยะห่างพองามปักชื่อตัวและชื่อสกุล
และเหนือกระเป๋าด้านซ้ายเว้นระยะห่างพองามปักอักษรย่อแสดงสังกัดในสำนักงานคณะกรรมการป้องกันและปราบปรามการทุจริตในภาครัฐ
และเหนืออักษรย่อแสดงสังกัดดังกล่าว ให้ปักอักษร ป.ป.ท.
สูงไม่เกิน ๑.๕ เซนติเมตร โดยทั้งหมดให้ปักด้วยไหมหรือด้ายสีเทาอ่อน
และที่แขนเสื้อทั้งสองข้างติดเครื่องหมายรูปอาร์ม ๖ เหลี่ยม มีลักษณะเช่นเดียวกับเครื่องหมายรูปอาร์มตาม
(๑) ห่างจากตะเข็บไหล่พองาม
(๓)
เสื้อคอแบะปล่อยเอวสีกรมท่า มีลักษณะเช่นเดียวกับ (๒)
แต่มีกระเป๋าล่างเพิ่มอีกข้างละ ๑ กระเป๋า กระเป๋าทั้งสี่เป็นกระเป๋าย่าม
เมื่อสวมเสื้อนี้ให้ปล่อยชายเสื้อไว้นอกกางเกง

ข้อ
๖  กางเกง มี ๒ แบบ คือ
(๑)
กางเกงขายาวสีกรมท่า ทรงกระบอก ไม่พับปลายขา ปลายขายาวปิดตาตุ่มกว้างไม่น้อยกว่า
๒๒ เซนติเมตร และไม่เกิน ๒๖ เซนติเมตร
ที่ขอบเอวมีห่วงสำหรับสอดเข็มขัดทำด้วยผ้าสีเดียวกับกางเกง กว้าง ๑.๕ เซนติเมตร
สูง ๓.๕ เซนติเมตร จำนวน ๗ ห่วง ที่แนวตะเข็บกางเกงด้านข้างมีกระเป๋าเจาะข้างละ ๑
กระเป๋า ด้านหลังมีกระเป๋าเจาะ ๒ ข้าง ข้างละ ๑ กระเป๋า
(๒)
กางเกงขายาวกระเป๋าย่ามสีกรมท่า มีลักษณะเช่นเดียวกับ (๑)
เว้นแต่กระเป๋าหลังมีใบปกกระเป๋ารูปสี่เหลี่ยมผืนผ้า มีดุมสีกรมท่าขัดปากกระเป๋า
มีกระเป๋าย่ามด้านข้างขาซ้ายและขาขวาเหนือเข่าข้างละ ๑ กระเป๋า
มีใบปกกระเป๋ารูปสี่เหลี่ยมผืนผ้า มีดุมสีกรมท่าขัดปากกระเป๋า

ข้อ
๗  เข็มขัด มี ๒ แบบ คือ
(๑)
เข็มขัดด้ายถักสีกรมท่าประกอบเครื่องแบบปฏิบัติงานปกติ กว้าง ๓ เซนติเมตร
หัวเข็มขัดทำด้วยโลหะสีเงินรูปสี่เหลี่ยมผืนผ้าทางนอนมุมมน กว้าง ๓.๕ เซนติเมตร
ยาว ๕.๕ เซนติเมตร มีรูปสัญลักษณ์สำนักงานคณะกรรมการป้องกันและปราบปรามการทุจริตในภาครัฐบนเครื่องหมายรูปอาร์ม
๖ เหลี่ยม อยู่กึ่งกลางหัวเข็มขัด ไม่มีเข็มสำหรับสอดรู
ปลายสายเข็มขัดตัดตรงและหุ้มด้วยโลหะสีเงินกว้าง ๑ เซนติเมตร
(๒)
เข็มขัดด้ายถักสีกรมท่าประกอบเครื่องแบบปฏิบัติงานสนาม มีลักษณะเช่นเดียวกับ (๑) เว้นแต่หัวเข็มขัดและโลหะหุ้มปลายสายเข็มขัดทำด้วยโลหะรมดำ

ข้อ
๘  รองเท้า มี ๓ แบบ คือ
(๑)
รองเท้าหุ้มส้นหนังสีดำ ชนิดผูกเชือก
(๒)
รองเท้าหุ้มข้อหนังหรือหนังกึ่งผ้าใบสีดำ
(๓)
รองเท้าสูงครึ่งน่องหนังหรือหนังกึ่งผ้าใบสีดำ
รองเท้าทุกแบบต้องมีส้น
ไม่มีลวดลาย รองเท้าตาม (๒) และ (๓) จะมีเชือกผูกหรือไม่ก็ได้ เวลาสวมรองเท้าให้สวมถุงเท้าสีดำ

ภาค ๒
เครื่องแบบพิเศษข้าราชการสำนักงานคณะกรรมการป้องกันและปราบปรามการทุจริตในภาครัฐหญิง

หมวด ๑
ชนิดของเครื่องแบบ

ข้อ
๙  เครื่องแบบพิเศษข้าราชการสำนักงานคณะกรรมการป้องกันและปราบปรามการทุจริตในภาครัฐหญิง
มี ๒ ชนิด คือ
(๑)
เครื่องแบบปฏิบัติงานปกติ ประกอบด้วย
(ก)
หมวกพับปีกสีกรมท่า หรือหมวกแก๊ปทรงอ่อนมีกะบังสีกรมท่าหรือหมวกทรงอ่อนไม่มีกะบัง
(หมวกเบเร่ต์) สีกรมท่า
(ข)
เสื้อคอพับสีกรมท่า หรือเสื้อคอแบะปล่อยเอวสีกรมท่า
(ค)
กางเกงขายาวหรือกระโปรงสีกรมท่า
(ง)
เข็มขัดด้ายถักสีกรมท่า
(จ)
รองเท้าหุ้มส้นหนังสีดำ
(๒)
เครื่องแบบปฏิบัติงานสนาม มีลักษณะเช่นเดียวกับข้อ ๓ (๒)

หมวด ๒
ส่วนของเครื่องแบบ

ข้อ
๑๐  หมวก มี ๓ แบบ คือ
(๑) หมวกพับปีก ตัวหมวกสีกรมท่า
ทำด้วยผ้าเสิร์จหรือผ้าชนิดเดียวกับเสื้อ ปีกหมวกสีกรมท่า
พับปีกด้านข้างทั้งสองด้าน ผ้าพันหมวกสีกรมท่า ขนาดกว้าง ๔ เซนติเมตร
กึ่งกลางของผ้าพันหมวกคาดด้วยแถบดิ้นเงินขนาดกว้าง ๐.๕ เซนติเมตร ๒ แถบ
เว้นระยะระหว่างแถบ ๑ เซนติเมตร ที่ผ้าพันหมวกข้างตราหน้าหมวกทั้งสองข้าง
ปักด้วยดิ้นเงินหรือวัตถุเทียมดิ้นเงินเป็นรูปช่อชัยพฤกษ์ข้างละ
๑ ช่อ มาบรรจบกันที่ตรงตราหน้าหมวก ตราหน้าหมวกมีลักษณะเช่นเดียวกับข้อ
๔(๑) (ง) แต่มีขนาดกว้าง ๔ เซนติเมตร สูง ๕ เซนติเมตร
(๒)
หมวกแก๊ปทรงอ่อนมีกะบังสีกรมท่า มีลักษณะเช่นเดียวกับข้อ ๔ (๒)
(๓) หมวกทรงอ่อนไม่มีกะบัง (หมวกเบเร่ต์) สีกรมท่า
มีลักษณะเช่นเดียวกับข้อ ๔ (๓)
การสวมหมวกให้สวมในโอกาสอันควร

ข้อ
๑๑  เสื้อ มี ๔ แบบ คือ
(๑)
เสื้อคอพับสีกรมท่า มีลักษณะเช่นเดียวกับข้อ ๕ (๑) เว้นแต่เครื่องหมายรูปอาร์ม ๖
เหลี่ยม มีขนาดกว้าง ๗ เซนติเมตร สูง ๘ เซนติเมตร
(๒)
เสื้อคอแบะปล่อยเอวสีกรมท่าสำหรับเครื่องแบบปฏิบัติงานปกติ
แขนยาวทรงกระบอกหรือแขนสั้นเหนือศอกเล็กน้อย ตัวเสื้อผ่าอกตลอดแนว ไม่มีสาบ
ติดดุมตามแนวอกเสื้อ ๓ ดุม ระยะห่างเท่า ๆ กันพอสมควร
ดุมทั้งหมดทำด้วยโลหะสีเงินเป็นตราครุฑพ่าห์ดุนนูนขนาดใหญ่ มีกระเป๋าล่างข้างละ ๑
กระเป๋า เป็นกระเป๋าเจาะ ไม่มีใบปก
ที่ปกคอเสื้อด้านหน้าทั้งสองข้างติดเครื่องหมายแสดงสังกัดทำด้วยโลหะโปร่งสีเงิน
ไม่มีขอบ สูง ๒ เซนติเมตร
ที่ไหล่เสื้อทั้งสองข้างประดับอินทรธนูแข็งและเครื่องหมายตำแหน่งตามความยาวของบ่า
และที่แขนเสื้อทั้งสองข้างติดเครื่องหมายรูปอาร์ม ๖ เหลี่ยม มีลักษณะเช่นเดียวกับ
(๑)
ความยาวของเสื้อให้คลุมสะโพกพองามเมื่อสวมเสื้อนี้ให้ปล่อยชายเสื้อไว้นอกกางเกงหรือกระโปรง
(๓)
เสื้อคอแบะสีกรมท่า มีลักษณะเช่นเดียวกับข้อ ๕ (๒)
(๔)
เสื้อคอแบะปล่อยเอวสีกรมท่าสำหรับเครื่องแบบปฏิบัติงานสนาม
มีลักษณะเช่นเดียวกับข้อ ๕ (๓)

ข้อ
๑๒  กางเกงและกระโปรง
(๑)
กางเกง มี ๒ แบบ คือ
กางเกงขายาวสีกรมท่าและกางเกงขายาวกระเป๋าย่ามสีกรมท่ามีลักษณะเช่นเดียวกับข้อ ๖
(๒)
กระโปรงปลายสอบสีกรมท่า ยาวปิดเข่าพอสมควร
ที่ขอบเอวมีห่วงสำหรับสอดเข็มขัดทำด้วยผ้าสีเดียวกับกระโปรง กว้าง ๑.๕ เซนติเมตร
สูง ๓.๕ เซนติเมตร จำนวน ๗ ห่วง

ข้อ
๑๓  เข็มขัด มี ๒ แบบ คือ
เข็มขัดด้ายถักสีกรมท่าประกอบเครื่องแบบปฏิบัติงานปกติและเข็มขัดด้ายถักสีกรมท่าประกอบเครื่องแบบปฏิบัติงานสนาม
มีลักษณะเช่นเดียวกับข้อ ๗

ข้อ
๑๔  รองเท้า มี ๓ แบบ คือ
(๑)
รองเท้าหุ้มส้นหนังสีดำแบบปิดปลายเท้า ชนิดไม่ผูกเชือก ส้นสูงไม่เกิน ๕ เซนติเมตร
(๒)
รองเท้าหุ้มข้อหนังหรือหนังกึ่งผ้าใบสีดำ
(๓)
รองเท้าสูงครึ่งน่องหนังหรือหนังกึ่งผ้าใบสีดำ
รองเท้าทุกแบบต้องมีส้น
ไม่มีลวดลาย รองเท้าตาม (๒) และ (๓) จะมีเชือกผูกหรือไม่ก็ได้ เวลาสวมรองเท้ากับกางเกงให้สวมถุงเท้าสีดำ

ภาค ๓
อินทรธนูและเครื่องหมาย

ข้อ
๑๕  อินทรธนู มี ๒ แบบ คือ
(๑)
อินทรธนูแข็งทำด้วยสักหลาดสีกรมท่า เป็นแผ่นสี่เหลี่ยมผืนผ้าปลายตัด
ด้านคอย่อมุมทั้งสองข้าง สำหรับข้าราชการชาย กว้าง ๕ เซนติเมตร ยาว ๑๓ เซนติเมตร
สำหรับข้าราชการหญิงกว้าง ๔.๕ เซนติเมตร ยาว ๑๑ เซนติเมตร
ที่ตอนปลายติดดุมโลหะสีเงินมีลักษณะกลมนูนเล็กน้อยมีเส้นเกลียวเชือกเป็นขอบโดยรอบ
ภายในเส้นขอบเกลียวเชือกมีตราครุฑพ่าห์ดุนนูน ขนาดเส้นผ่าศูนย์กลาง ๑.๘ เซนติเมตร
จำนวน ๑ ดุม มีเครื่องหมายตำแหน่งและส่วนประกอบบนอินทรธนู ดังต่อไปนี้
(ก)
ข้าราชการตำแหน่งประเภทวิชาการ ระดับทรงคุณวุฒิ และตำแหน่งประเภทบริหารระดับสูง
ใช้อินทรธนูพื้นดิ้นเงินหรือวัตถุเทียมดิ้นเงินเป็นลายถักเต็มแผ่นอินทรธนู
บนแผ่นอินทรธนูประดับรูปดอกพิกุล ทำด้วยโลหะสีเงิน ขนาดเส้นผ่าศูนย์กลาง ๑.๘
เซนติเมตร จำนวน ๔ ดอก เรียงเป็นรูปสี่เหลี่ยมขนมเปียกปูนห่างกันพองาม
ให้มุมแหลมวางตามยาวของอินทรธนู และเบื้องล่างโอบด้วยช่อชัยพฤกษ์ ทำด้วยโลหะสีเงิน
ห่างจากขอบอินทรธนูทางด้านไหล่ ๐.๘ เซนติเมตร
(ข)
ข้าราชการตำแหน่งประเภททั่วไป ระดับทักษะพิเศษ ตำแหน่งประเภทวิชาการระดับเชี่ยวชาญ
ตำแหน่งประเภทอำนวยการ ระดับสูง และตำแหน่งประเภทบริหารระดับต้น ใช้อินทรธนูพื้นดิ้นเงินหรือวัตถุเทียมดิ้นเงินเป็นลายถักเต็มแผ่นอินทรธนู
บนแผ่นอินทรธนูประดับรูปดอกพิกุล ทำด้วยโลหะสีเงิน ขนาดเส้นผ่าศูนย์กลาง ๑.๘
เซนติเมตร จำนวน ๓ ดอก เรียงเป็นรูปสามเหลี่ยมด้านเท่าห่างกันพองาม
ให้มุมแหลมอยู่ทางด้านขอบอินทรธนูทางด้านไหล่ และเบื้องล่างโอบด้วยช่อชัยพฤกษ์
ทำด้วยโลหะสีเงิน ห่างจากขอบอินทรธนูทางด้านไหล่ ๐.๘ เซนติเมตร
(ค)
ข้าราชการตำแหน่งประเภททั่วไป ระดับอาวุโส ตำแหน่งประเภทวิชาการ ระดับชำนาญการและระดับชำนาญการพิเศษ
และตำแหน่งประเภทอำนวยการ ระดับต้น มีแถบไหมหรือวัตถุเทียมไหมสีเงิน กว้าง ๑
เซนติเมตร เย็บห่างจากขอบด้านละ ๐.๒ เซนติเมตร
เว้นด้านไหล่และมีแถบไหมหรือวัตถุเทียมไหมสีเงิน กว้าง ๐.๕ เซนติเมตร
โดยพาดกึ่งกลางตามทางยาวของอินทรธนูบนแผ่นอินทรธนูประดับรูปดอกพิกุล
ทำด้วยโลหะสีเงิน ขนาดเส้นผ่าศูนย์กลาง ๑.๘ เซนติเมตร จำนวน ๓ ดอก
เรียงแถวตรงกันตามแนวยาวของอินทรธนูห่างกันพองาม
และเบื้องล่างโอบด้วยช่อชัยพฤกษ์ทำด้วยโลหะสีเงิน ห่างจากขอบอินทรธนูทางด้านไหล่
๐.๘ เซนติเมตร
(ง)
ข้าราชการตำแหน่งประเภททั่วไป ระดับชำนาญงาน และตำแหน่งประเภทวิชาการ ระดับปฏิบัติการ
มีแถบไหมหรือวัตถุเทียมไหมสีเงิน กว้าง ๑ เซนติเมตร เย็บห่างจากขอบด้านละ ๐.๒
เซนติเมตร เว้นด้านไหล่ บนแผ่นอินทรธนูประดับรูปดอกพิกุล ทำด้วยโลหะสีเงิน
ขนาดเส้นผ่าศูนย์กลาง ๑.๘ เซนติเมตร จำนวน ๓ ดอก เรียงแถวตรงกันตามแนวยาวของอินทรธนูห่างกันพองาม
(จ)
ข้าราชการตำแหน่งประเภททั่วไป ระดับปฏิบัติงาน
มีแถบไหมหรือวัตถุเทียมไหมสีเงินกว้าง ๑ เซนติเมตร เย็บห่างจากขอบด้านละ ๐.๒
เซนติเมตร เว้นด้านไหล่บนแผ่นอินทรธนูประดับรูปดอกพิกุล
ทำด้วยโลหะสีเงิน ขนาดเส้นผ่าศูนย์กลาง ๑.๘ เซนติเมตร จำนวน ๒ ดอก
เรียงแถวตรงกันตามแนวยาวของอินทรธนูห่างกันพองาม
(๒)
อินทรธนูอ่อนทำด้วยสักหลาด ผ้าเสิร์จ หรือผ้าแบบเดียวกับเสื้อ สีกรมท่า
มีลักษณะตามประเภทตำแหน่งและระดับตำแหน่งเช่นเดียวกับ (๑)
โดยเครื่องหมายบนอินทรธนูให้ปักด้วยไหมหรือด้ายสีเทาอ่อนแทนการทำด้วยโลหะสีเงิน

ข้อ
๑๖  การประดับอินทรธนูและเครื่องหมายตำแหน่ง
ให้ใช้ประดับกับเครื่องแบบพิเศษตามข้อ ๓ (๑) และข้อ ๙ (๑) โดยอินทรธนูอ่อนตามข้อ
๑๕ (๒) ให้ประดับแทนได้ตามความเหมาะสม

ข้อ
๑๗  เครื่องหมายตำแหน่งและสังกัดบนปกเสื้อคอแบะและเสื้อคอแบะปล่อยเอว
สำหรับเครื่องแบบปฏิบัติงานสนาม
ให้ปักด้วยไหมหรือด้ายสีเทาอ่อนบนผ้าเสิร์จหรือผ้าแบบเดียวกับเสื้อ ขนาดกว้าง ๓.๕
เซนติเมตร ยาว ๔.๕ เซนติเมตร โดยให้อนุโลมตามเครื่องหมายตำแหน่งบนอินทรธนู ตามข้อ
๑๕ (๑) ข้าราชการประเภทตำแหน่งและระดับตำแหน่งใดให้ใช้ส่วนประกอบของอินทรธนูตามประเภทตำแหน่งและระดับตำแหน่งนั้น

ข้อ
๑๘  ป้ายชื่อ มี ๒ แบบ คือ
(๑)
เครื่องแบบพิเศษตามข้อ ๓ (๑) และข้อ ๙ (๑)
ให้ใช้ป้ายชื่อพื้นสีดำทำด้วยแผ่นโลหะหรือพลาสติก ขนาดกว้าง ๑.๕ เซนติเมตร ยาว ๗
เซนติเมตร แสดงชื่อตัวและชื่อสกุลเป็นภาษาไทยด้วยสีเงินหรือสีขาว และให้มีชื่อตัวและชื่อสกุลเป็นภาษาอังกฤษไว้ด้านล่าง
โดยประดับที่อกเสื้อเหนือกระเป๋าบนขวา
หรือที่อกเสื้อข้างขวาสำหรับเครื่องแบบข้าราชการหญิง กรณีไม่มีกระเป๋าที่อกเสื้อ
(๒)
เครื่องแบบพิเศษตามข้อ ๓ (๒) และข้อ ๙ (๒)
ให้ใช้ป้ายชื่อทำด้วยแผ่นผ้าเสิร์จสีกรมท่า ขนาดกว้าง ๔ เซนติเมตร ยาว ๑๒
เซนติเมตร ปักชื่อตัวและชื่อสกุลเป็นภาษาไทยด้วยไหมหรือด้ายสีเทาอ่อน
และให้มีชื่อตัวและชื่อสกุลเป็นภาษาอังกฤษไว้ด้านล่าง
โดยติดที่อกเสื้อเหนือกระเป๋าบนขวา

ภาค ๔
เบ็ดเตล็ด

ข้อ
๑๙  เครื่องแบบพิเศษข้าราชการสำนักงานคณะกรรมการป้องกันและปราบปรามการทุจริตในภาครัฐชนิดใดจะต้องแต่งในโอกาสใด
ให้เป็นไปตามที่เลขาธิการคณะกรรมการป้องกันและปราบปรามการทุจริตในภาครัฐกำหนด

ข้อ
๒๐  ข้าราชการสำนักงานคณะกรรมการป้องกันและปราบปรามการทุจริตในภาครัฐซึ่งได้รับพระราชทานเครื่องราชอิสริยาภรณ์หรือได้รับพระราชทานพระบรมราชานุญาต
ให้ประดับเครื่องราชอิสริยาภรณ์ต่างประเทศ
ให้ประดับแพรแถบเครื่องราชอิสริยาภรณ์ที่อกเสื้อเหนือกระเป๋าบนซ้ายหรือที่อกเสื้อข้างซ้ายสำหรับเครื่องแบบข้าราชการหญิงกรณีไม่มีกระเป๋าที่อกเสื้อ
เว้นแต่เครื่องราชอิสริยาภรณ์ซึ่งมีกฎหมายกำหนดให้ประดับที่อกเสื้อข้างขวา

ข้อ
๒๑  ข้าราชการสำนักงานคณะกรรมการป้องกันและปราบปรามการทุจริตในภาครัฐซึ่งได้รับเครื่องหมายแสดงความสามารถหรือเข็มแสดงวิทยฐานะของสถาบันการศึกษาของทางราชการ
ให้ประดับเครื่องหมายหรือเข็มนั้นได้ตามที่ส่วนราชการนั้นกำหนด

ข้อ
๒๒  ให้สำนักงานคณะกรรมการป้องกันและปราบปรามการทุจริตในภาครัฐจัดให้มีหรือเขียนรูปตัวอย่างเครื่องแบบพิเศษนี้ขึ้นไว้เป็นมาตรฐาน
และสอดส่องควบคุมการแต่งเครื่องแบบพิเศษให้เป็นไปตามกฎสำนักนายกรัฐมนตรีนี้

ข้อ
๒๓  ให้พนักงาน ป.ป.ท. และเจ้าหน้าที่
ป.ป.ท. ที่มีสิทธิแต่งเครื่องแบบพิเศษตามกฎสำนักนายกรัฐมนตรี
ว่าด้วยเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามการทุจริตในภาครัฐ
พ.ศ. ๒๕๕๕
อยู่ในวันก่อนวันที่กฎสำนักนายกรัฐมนตรีนี้ใช้บังคับแต่งเครื่องแบบพิเศษนั้นได้ต่อไป
แต่ต้องไม่เกินหนึ่งร้อยยี่สิบวันนับแต่วันที่กฎสำนักนายกรัฐมนตรีนี้ใช้บังคับ

ให้ไว้ ณ วันที่ ๖
กันยายน พ.ศ. ๒๕๖๐
พลเอก ประยุทธ์  จันทร์โอชา
นายกรัฐมนตรี

หมายเหตุ :-
เหตุผลในการประกาศใช้กฎสำนักนายกรัฐมนตรีฉบับนี้ คือ
เนื่องจากพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ.
๒๕๕๑ ซึ่งแก้ไขเพิ่มเติมโดยพระราชบัญญัติมาตรการของฝ่ายบริหารในการป้องกันและปราบปรามการทุจริต
(ฉบับที่ ๒) พ.ศ. ๒๕๕๙ และพระราชบัญญัติปรับปรุงกระทรวง ทบวง กรม พ.ศ. ๒๕๔๕
ซึ่งแก้ไขเพิ่มเติมโดยพระราชบัญญัติปรับปรุงกระทรวง ทบวง กรม (ฉบับที่ ๑๖) พ.ศ.
๒๕๕๙ บัญญัติให้สำนักงานคณะกรรมการป้องกันและปราบปรามการทุจริตในภาครัฐเป็นส่วนราชการมีฐานะเป็นกรมที่ไม่สังกัดสำนักนายกรัฐมนตรี
กระทรวง หรือทบวง โดยมีเลขาธิการคณะกรรมการป้องกันและปราบปรามการทุจริตในภาครัฐเป็นผู้รับผิดชอบขึ้นตรงต่อนายกรัฐมนตรี
ประกอบกับได้มีประกาศสำนักนายกรัฐมนตรี เรื่อง กำหนดภาพเครื่องหมายราชการตามพระราชบัญญัติเครื่องหมายราชการ
พุทธศักราช ๒๔๘๒ (ฉบับที่ ๒๘๖) ลงวันที่ ๑๙ สิงหาคม พ.ศ. ๒๕๕๙
กำหนดภาพเครื่องหมายราชการของสำนักงานคณะกรรมการป้องกันและปราบปรามการทุจริตในภาครัฐขึ้นใหม่
สมควรปรับปรุงเครื่องแบบพิเศษสำหรับข้าราชการสำนักงานคณะกรรมการป้องกันและปราบปรามการทุจริตในภาครัฐเสียใหม่
เพื่อให้สอดคล้องกับกฎหมายในปัจจุบันและเหมาะสมกับภารกิจและพื้นที่ปฏิบัติงาน  จึงจำเป็นต้องออกกฎสำนักนายกรัฐมนตรีนี้

ภวรรณตรี/จัดทำ
๑๒ ตุลาคม ๒๕๖๐

ปุณิกา/ตรวจ
๑๒ ตุลาคม ๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๑๐๐ ก/หน้า ๑/๒๙ กันยายน ๒๕๖๐